‘Kaper’ beseer tydens skietery met polisieArgieffoto ŉ Vermeende kaper is Saterdagoggend in die vroeë oggendure tydens ŉ skietery met die Johannesburgse metropolisie in Orlando, Soweto, beseer. “Die polisie is in kennis gestel van ŉ silwerkleurige BMW wat in Naturena, suid van Johannesburg, deur verdagtes in ŉ blou BMW gekaap is,” het Wayne Minnaar, woordvoerder van die metropolisie, gesê. “Die verdagtes in die blou BMW het tydens die hoëspoedjaagtog teen ŉ stilstaande voertuig gebots.” Die verdagtes het op die beamptes begin skiet en hulle het teruggeskiet, waartydens een van die verdagtes beseer is. “Die verdagtes het tussen die riete by die rivier verdwyn.” Die polisie het beslag gelê op al twee voertuie en ŉ ongelisensieerde vuurwapen gevind. Niemand is nog in hegtenis geneem nie. Bron: Mpho Raborife, News24